b'\n_START_ARTICLE_\nNK Osijek\n_START_SECTION_\nPovijest\n_START_PARAGRAPH_\nNogometni klub Osijek osnovan je 27. velja\xc4\x8de 1947. kao Fiskulturno dru\xc5\xa1tvo Proleter, nastalo spajanjem fiskulturnih dru\xc5\xa1tava Slavonija i Bratstvo. Prvu utakmicu odigrao je 16. o\xc5\xbeujka iste godine protiv gradskog suparnika Mladosti koja je pora\xc5\xbeena rezultatom 5:0. Prvo redovno liga\xc5\xa1ko natjecanje u kojem je klub sudjelovao bilo je Osje\xc4\x8dko okru\xc5\xbeno prvenstvo kojeg je \xc4\x8dinilo pet mom\xc4\x8dadi, da bi potom uslijedilo natjecanje u Drugoj saveznoj ligi. Osvajanjem prvog mjesta u Hrvatsko-slovenskoj ligi 1953. godine prvi je put izboreno sudjelovanje u Prvoj saveznoj ligi, i to nakon dva neuspje\xc5\xa1na poku\xc5\xa1aja 1950. i 1952. Sto\xc5\xbeerni igra\xc4\x8di ove generacije bile su klupske legende Andrija Veki\xc4\x87, Franjo Rupnik, Dionizije Dvorni\xc4\x87 i Franjo Majer. Uslijedile su tri uzastopne sezone u Prvoj saveznoj ligi, da bi nakon sezone 1955./56. klub ispao iz nje nakon \xc5\xa1to je, osim nov\xc4\x8dano, bio ka\xc5\xbenjen i s tri utakmice neigranja (predaje)._NEWLINE_U jesen 1958. klub se sa svog dotada\xc5\xa1njeg igrali\xc5\xa1ta Kraj Drave preselio u Gradski vrt, u kojem boravi i danas. Dana 1. rujna 1962. osnovano je Sportsko dru\xc5\xa1tvo Slavonija koje je ujedinilo atletski, boksa\xc4\x8dki i diza\xc4\x8dki klub. Dotada\xc5\xa1nji Proleter je, pridru\xc5\xbeiv\xc5\xa1i se dru\xc5\xa1tvu, preuzeo njegovo ime postav\xc5\xa1i i sam Nogometni klub Slavonija. Navedeno dru\xc5\xa1tvo djelovalo je nekoliko godina, da bi se u prolje\xc4\x87e 1967. raspalo, nakon \xc4\x8dega je novo ime nogometnog kluba postalo Nogometni klub Osijek. Promijenjene su i dotada\xc5\xa1nje slu\xc5\xbebene klupske boje jer su se umjesto dotada\xc5\xa1njih crvene i plave po\xc4\x8dele rabiti bijela i plava, otprije poznate kao boje grada. Na terenima je nastavljena borba za povratak u prvoliga\xc5\xa1ko dru\xc5\xa1tvo. Ve\xc4\x87 u sezoni 1966./67. u zapadnoj skupini Druge savezne lige osvojeno je drugo mjesto, a idu\xc4\x87e sezone 1967./68. tre\xc4\x87e mjesto. Od sezone 1968./69. druga je liga bila podijeljena na \xc4\x8detiri skupine, a Osijek se natjecao u sjevernoj, u kojoj je osvojio prvo mjesto u sezoni 1969./70. U me\xc4\x91uskupnim kvalifikacijama je, me\xc4\x91utim, uspje\xc5\xa1niji bio banjolu\xc4\x8dki Borac. I idu\xc4\x87e sezone dogodilo se sli\xc4\x8dno. Nakon izbacivanja Rijeke, Osijek je igrao protiv skopskog Vardara koji je pobjedama u oba susreta izborio ulazak u prvu ligu. Sezona 1972./73. ostala je zapam\xc4\x87ena ponajprije po kvalifikacijskim susretima sa Zagrebom. Osijek je prethodno kao prvak sjeverne skupine igrao protiv Pri\xc5\xa1tine kao drugoplasirane mom\xc4\x8dadi isto\xc4\x8dne skupine, te ju i izbacio. Uslijedila su dva susreta protiv Zagrep\xc4\x8dana. Prva, osje\xc4\x8dka utakmica, odgo\xc4\x91ena za tri dana zbog trovanja Osijekovih igra\xc4\x8da, zavr\xc5\xa1ila je rezultatom 0:0. Uzvratna utakmica odigrana je 19. srpnja 1973. u Maksimiru pred gotovo 65.000 gledatelja (od toga oko 25.000 Osijekovih), \xc4\x8dime je do danas ostala najposje\xc4\x87enija nogometna utakmica u hrvatskoj povijesti. Osijek je prvo gubio 1:0, da bi u drugom poluvremenu do\xc5\xa1ao u vodstvo. Ipak, Zagreb je uspio izjedna\xc4\x8diti i igrali su se jedanaesterci u kojima je Zagreb bio uspje\xc5\xa1niji i ukupnim rezultatom 6:5 izborio plasman u prvu ligu. _NEWLINE_Kona\xc4\x8dno, povratak u prvu ligu Osijek je izborio u sezoni 1976./77. kada je mom\xc4\x8dad \xc4\x8dija su okosnica bili Vjekoslav Majer, Mile Duman\xc4\x8di\xc4\x87, Stjepan \xc4\x8corda\xc5\xa1, Ivica Grnja, Ivan Luka\xc4\x8devi\xc4\x87 i Ljupko Petrovi\xc4\x87, a predvo\xc4\x91ena tandemom Andrije Veki\xc4\x87a i Mate Kasa\xc4\x8da, sigurno osvojila prvo mjesto u zapadnoj skupini. Zbog velike euforije nastale plasmanom u najvi\xc5\xa1i razred, na mjestu dotada\xc5\xa1njeg starog stadiona u Gradskom vrtu izgra\xc4\x91en je i otvoren do danas nedovr\xc5\xa1en stadion. Klub se u prvoj ligi zadr\xc5\xbeao do raspada Jugoslavije i Domovinskog rata, s izuzetkom sezone 1980./81. nakon koje izborio brzi povratak. U idu\xc4\x87im sezonama nisu ostvarivani zna\xc4\x8dajniji plasmani, pa se pamte \xc5\xa1esto mjesto u sezoni 1983./84. i poluzavr\xc5\xa1nica kupa 1989./90. Jo\xc5\xa1 je za istaknuti da je u sezoni 1988./89., u kojoj je Osijek osvojio osmo mjesto, najbolji strijelac lige bio Osijekov napada\xc4\x8d Davor \xc5\xa0uker, koji je postigao 18 pogodaka._NEWLINE_Godine 1992. zapo\xc4\x8dela je nova hrvatska nogometna liga. Prvu sezonu u novoj ligi Osijek je zavr\xc5\xa1io kao tre\xc4\x87i, iako je, zbog ratne opasnosti u Osijeku, sve doma\xc4\x87e utakmice bio primoran odigravati izvan Osijeka i Gradskog vrta, diljem Slavonije. U sezoni 1994./95. Osje\xc4\x8dani su, predvo\xc4\x91eni prvim strijelcem lige Robertom \xc5\xa0peharom, u HNL-u osvojili tre\xc4\x87e mjesto, sa zaostatkom od \xc5\xa1est bodova za prvakom, uz razliku zabijenih i primljenih pogodaka +35. Tada je prvi puta u povijesti izboren i nastup u Europi, a protivnik u pretkolu bio je Slovan iz Bratislave. U prvoj utakmici odigranoj u Bratislavi slova\xc4\x8dki klub pobjedio je s visokih 4:0, a u uzvratu, koji je zbog ratne opasnosti odigran na zagreba\xc4\x8dkom stadionu u Kranj\xc4\x8devi\xc4\x87evoj, s 2:0. Na nove europske nastupe \xc4\x8dekalo se do sezone 1998./99., kada je Osijek nesretno ispao od belgijskog Anderlechta u drugom pretkolu Kupa UEFA: nakon pobjede 3:1 u Osijeku, poraz 0:2 u Bruxellesu. Iste sezone predvo\xc4\x91eni Juricom Vranje\xc5\xa1em, Osje\xc4\x8dani osvajaju prvi trofej: Hrvatski kup, pobjediv\xc5\xa1i Cibaliju. Bila je to \xc5\xa1okantna utakmica. Cibalia je vodila do 93. minute kada Mitu izjedna\xc4\x8duje, a u produ\xc5\xbeetku Lasi\xc4\x87 zlatnim golom donosi kup u Osijek. U sezoni 1999./00. Osijek je u Kupu UEFA ispao u prvom kolu od engleskog West Hama rezultatima 0:3 i 1:3, ali je u doma\xc4\x87em prvenstvu ponovno osvojio tre\xc4\x87e mjesto._NEWLINE_Sezona 2000./01. pamti se kao jedna od boljih. Najprije je Osijek prvi put nakon 9 godina u Maksimiru pobijedio Dinamo. U Europi, to\xc4\x8dnije u Kupu UEFA, Osijek je pro\xc5\xa1ao danski Br\xc3\xb8ndby (2:1 u Kopenhagenu, 0:0 u Osijeku), austrijski Rapid (2:1 u Osijeku i 2:0 u Be\xc4\x8du), ali je onda nesretno ispao od \xc4\x8de\xc5\xa1ke Slavije (pobjeda 2:0 u Osijeku, poraz 1:5 u Pragu). U toj sezoni Osijek je bio jesenski prvak Hrvatske, ali je sezonu na kraju zavr\xc5\xa1io kao tre\xc4\x87i, zbog proljetnih turbulencija uzrokovanih odlaskom Nenada Bjelice i otkazom treneru Stanku Mr\xc5\xa1i\xc4\x87u. U sezoni 2001./02. u kvalifikacijama za Kup UEFA svladan je latvijski Dinaburg, u prvom kolu slovenska Gorica, no u drugom kolu isprije\xc4\x8dio se gr\xc4\x8dki AEK._NEWLINE_Uslijedile su godine intenzivnog propadanja kluba, a sve je bilo uzrokovano nesposobnosti razli\xc4\x8ditih uprava, nebrigom lokalnih vlasti, ali i sumnjivim radnjama u vo\xc4\x91enju klupskih financija. Dana 28. o\xc5\xbeujka 2013. uspje\xc5\xa1no je zavr\xc5\xa1eno preoblikovanje kluba u \xc5\xa1portsko dioni\xc4\x8dko dru\xc5\xa1tvo. To ipak nije donijelo boljitak klubu, te su uslijedile rezultatski katastrofalne sezone u kojima je do zadnjih kola bilo upitno o\xc4\x8duvanje prvoliga\xc5\xa1kog statusa. U svibnju 2015. njema\xc4\x8dka investitorska ku\xc4\x87a Hanseatisches Fu\xc3\x9fball Kontor iz grada Schwerina pokazala je zanimanje za preuzimanje 29,1% dionica kluba u vlasni\xc5\xa1tvu propale Gradske banke. Pregovori su tekli uspje\xc5\xa1no i \xc4\x8dinilo se da je zaklju\xc4\x8denje dogovora blizu, pa je \xc4\x8dlanom uprave kluba imenovan Mirsad Keri\xc4\x87, koji je i zainteresirao njema\xc4\x8dke investitore za klub. No, ubrzo su pregovori u\xc5\xa1li u neizvjesnu fazu jer su investitori prije ulaganja htjeli dobiti jasnu sliku stanja u klubu, \xc5\xa1to im nije omogu\xc4\x87eno, dijelom zbog politi\xc4\x8dkih previranja. Neko vrijeme nastupilo je zati\xc5\xa1je tijekom kojega se potencijalno ulaganje u klub vi\xc5\xa1e uop\xc4\x87e nije spominjalo. Krajem srpnja odjednom se kao potencijalni kupac dionica pojavila tvrtka Prvo hrvatsko pivo 1664 d.o.o., odnosno osje\xc4\x8dka pivovara predvo\xc4\x91ena Ivanom Komakom, osumnji\xc4\x8denim za kontroverznu privatizaciju pivovare i zloporabu polo\xc5\xbeaja i ovlasti, kao i za lo\xc5\xa1e vo\xc4\x91enje pivovare zbog kojega je ona dovedena do ruba propasti. Za razliku od njema\xc4\x8dkih investitora koji su ponudili 150.000 eura, tvrtka Prvo hrvatsko pivo 1664 d.o.o. ponudila je 1.333.333,30 kuna, pa je 31. kolovoza objavljeno da \xc4\x87e ona preuzeti ponu\xc4\x91ene dionice. Zbog ovakvog raspleta kulminiralo je otprije tinjaju\xc4\x87e navija\xc4\x8dko nezadovoljstvo, pa se Kohorta odlu\xc4\x8dila na bojkot svih utakmica kluba. No, 24. rujna dogodio se nagli preokret: \xc4\x8delnici pivovare objavili su da zbog negativnih reakcija navija\xc4\x8da odustaju od kupnje predvi\xc4\x91enih dionica. Odmah potom ponovno se aktualizirala pri\xc4\x8da oko dolaska njema\xc4\x8dke investitorske ku\xc4\x87e, a 9. listopada objavljeno je da je HFK potpisao ugovor o kupovini 29% dionica. Krajnji rok za uplatu bio je 19. listopada, no taj dan objavljeno je da uplata nije izvr\xc5\xa1ena, odnosno, da je HFK odustao od posla bez ikakvog obja\xc5\xa1njenja, navodno zbog nesuglasica unutar fonda. U takvim okolnostima jedine preostale mogu\xc4\x87nosti za rje\xc5\xa1avanje krize bile su javna dra\xc5\xbeba dionica i ste\xc4\x8daj, pa je 16. studenog  Gradsko vije\xc4\x87e odlu\xc4\x8dilo prodati dionice kluba u vlasni\xc5\xa1tvu Grada i Vodovoda za 1 kunu po dionici, ali uz obvezu potencijalnom budu\xc4\x87em vlasniku za rje\xc5\xa1avanjem dugovanja. _NEWLINE_Na natje\xc4\x8daju koji je raspisan jedini ponuditelj bili su ma\xc4\x91arski poduzetnik L\xc5\x91rinc M\xc3\xa9sz\xc3\xa1ros i njegov osje\xc4\x8dki kolega Ivan Me\xc5\xa1trovi\xc4\x87, koji su iskazali zanimanje za 90% dionica, u vlasni\xc5\xa1tvu Grada Osijeka, Vodovoda, IPK Osijeka i Gradske banke. Na izvanrednoj sjednici Gradskog vije\xc4\x87a odr\xc5\xbeanoj 19. sije\xc4\x8dnja 2016. i sazvanoj samo zbog ovog pitanja, jednoglasno je prihva\xc4\x87ena njihova ponuda \xc4\x8dime su dionice u vlasni\xc5\xa1tvu Grada prodane. No, 28. sije\xc4\x8dnja osje\xc4\x8dki mediji objavili su da je odbor vjerovnika IPK-a odbio prodati svoje dionice, \xc4\x8dime je cijeli posao doveden u pitanje. Zbog toga je dan poslije u organizaciji ogor\xc4\x8dene Kohorte odr\xc5\xbean prosvjed na Trgu slobode, s kojeg je poslano upozorenje navija\xc4\x8da svima koji \xc5\xbeele ugasiti jedan od simbola grada. Ipak, ve\xc4\x87 prije prosvjeda objavljeno je da se radi o "nesporazumu", pa je 9. velja\xc4\x8de IPK ipak prihvatio ponudu, \xc4\x8dime su otklonjene sve prepreke za preuzimanje kluba. 12. velja\xc4\x8de u Hotelu Osijek odr\xc5\xbeana je sve\xc4\x8danost predaje kluba u ruke novih vlasnika, koji su tom prilikom obznanili svoje ciljeve: ja\xc4\x8danje kluba i obnovu infrastrukture, pribli\xc5\xbeavanje kluba gradu i pokretanje grada preko kluba. Sezonu 2016./17. klub je zavr\xc5\xa1io plasmanom na \xc4\x8detvrtom mjestu Prve HNL \xc4\x8dime je izborio kvalifikacijska pretkola za UEFA Europsku ligu. Prvo je svladao andorsku Santa Colomu, a zatim \xc5\xa1vicarski Luzern. U tre\xc4\x87em pretkolu, Osijek je s ukupnih 2:0 (0:1, 1:0) pro\xc5\xa1ao jednog od najve\xc4\x87ih konkurenata, nizozemski PSV Eindhoven, te se plasirao u \xc4\x8detvrto pretkolo gdje ga je zaustavila be\xc4\x8dka Austria zbog pravila pogodaka u gostima. Naime, u prvoj utakmici odigranoj u Gradskom vrtu Osijek je nakon vodstva 1:0 i neiskori\xc5\xa1tenog jedanaesterca pora\xc5\xbeen rezultatom 2:1, pa pobjeda od 1:0 u uzvratu u Svetom Hipolitu nije bila dovoljna za povijesni plasman u skupine Europske lige. Ipak, Osijekova dvomjese\xc4\x8dna europska pri\xc4\x8da smatra se uspje\xc5\xa1nom jer je nakon gotovo 17 godina usnulosti ponovno za\xc5\xbeivio \xc5\xa1iri navija\xc4\x8dki puk, \xc5\xa1to se osobito o\xc4\x8ditovalo u brojkama od oko 15.000 gledatelja na doma\xc4\x87im utakmicama protiv PSV-a i Austrije.\n_START_SECTION_\nIgra\xc4\x8dke legende\n_START_PARAGRAPH_\nNK Osijek je uvijek u svojim redovima imao pojedince o kojima su navija\xc4\x8di i ljubitelji nogometa govorili s posebnim po\xc5\xa1tovanjem._NEWLINE_Proleter su nakon Drugog svjetskog rata predvodili: Gustav Lechner, Ernest Dubac, Antun Kasa, Milan Adamovi\xc4\x87, Andrija Veki\xc4\x87, Franjo Rupnik, Dionizije Dvorni\xc4\x87... o kojima smo slu\xc5\xa1ali samo lijepe pri\xc4\x8de. Kada je izboren prvoliga\xc5\xa1ki status 1953. godine, osje\xc4\x8dki su nogometa\xc5\xa1i bili ponos svoga grada, pravi sportski miljenici. Dolaskom u Gradski vrt 1958. gledatelji su u\xc5\xbeivali i u majstorijama Nikole Rudi\xc4\x87a, Mate Kasa\xc4\x8da, Josipa Gutzmirtla, Ilije Kati\xc4\x87a, Branka Karapand\xc5\xbee, Borisa \xc4\x8culina, Ahmeda Zejnilagi\xc4\x87a \xc5\xa1to se odnosi i na 60-te godine kada je Proleter postao Slavonija. Potom smo imali \xc5\xa0abana Jasenicu, Ivicu Rukavinu i jo\xc5\xa1 niz odli\xc4\x8dnih igra\xc4\x8da._NEWLINE_Nadalje, nezaboravna je mom\xc4\x8dad u kojoj su bili: Pavo Majer, Mile Duman\xc4\x8di\xc4\x87, Branislav Ili\xc4\x8din, Petar Lon\xc4\x8dari\xc4\x87, Zdravko Rupnik, Stjepan \xc4\x8corda\xc5\xa1, Ljubomir Petrovi\xc4\x87, Ivan Luka\xc4\x8devi\xc4\x87, Ivica Grnja i ostali, a vodila je iznimno te\xc5\xa1ke i neizvjesne borbe na zelenom terenu u kvalifikacijama do Prve savezne lige. U elitni razred ponovno se u\xc5\xa1lo 1977., a popularnost \xe2\x80\x9eLuksa\xe2\x80\x9c, \xe2\x80\x9eStruje\xe2\x80\x9c, \xe2\x80\x9e\xc4\x8carlija\xe2\x80\x9c, \xe2\x80\x9eDumbe\xe2\x80\x9c i ostalih u na\xc5\xa1em je gradu bila velika. Glavne vedete Luka\xc4\x8devi\xc4\x87 i Grnja odlazili su izme\xc4\x91u dvije sezone i u daleku Kanadu gdje su igrali za Croatiju iz Toronta, zajedno s legendarnim Eusebiom. Ivica Grnja dobio je svoje mjesto i u Ku\xc4\x87i slavnih u Torontu. _NEWLINE_U osamdesetima se pljeskalo Du\xc5\xa1anu Alempi\xc4\x87u, Petru Nikezi\xc4\x87u, Mustafi Huki\xc4\x87u, potom Mirku Luli\xc4\x87u, Vladi Kasalu, Jasminu D\xc5\xbeeki, Branku \xc5\xbderavici, Ivici Kalini\xc4\x87u, Goranu Popovi\xc4\x87u, Ivanu \xc5\xa0mudli, Branku Kara\xc4\x8di\xc4\x87u, Anti Rakeli, Draganu Lepinjici... D\xc5\xbeeko je \xc4\x8dak uspio dogurati i do reprezentacije Jugoslavije \xc5\xa1to je u to vrijeme bilo iznimno te\xc5\xa1ko iz redova na\xc5\xa1eg prvolgiga\xc5\xa1a. U sezonama prije devedesetih junak je svakako bio Davor \xc5\xa0uker, a iz tih dana posebno pamtimo i Vladu Bili\xc4\x87a, Miroslava \xc5\xbditnjaka, Milana Jankovi\xc4\x87a, Milana Mari\xc4\x8di\xc4\x87a, Tomislava \xc5\xa0tajnbriknera, Milenka Vuk\xc4\x8devi\xc4\x87a, Gorana Vlaovi\xc4\x87a. \xc5\xa0uker je posebna pri\xc4\x8da, upravo je po njemu Osijek i najpoznatiji u svijetu. Njegova \xe2\x80\x9edevetka\xe2\x80\x9c na dresu hrvatske reprezentacije mogla se susresti gotovo na svim kontinentima, nakon \xc5\xa1to je na\xc5\xa1 osje\xc4\x8dki golgeter bio prvi strijelac Svjetskog prvenstva u Francuskoj 1998. Hrvatska je osvojila broncu i ostvarila najve\xc4\x87i uspjeh na\xc5\xa1eg nogometa, a Davor je postao planetarno popularan, pa je vrhunac klupske karijere, nakon odli\xc4\x8dnih igara u Sevilli, imao u slavnom Real Madridu. U kraljevskom klubu okitio se i naslovom prvaka Europe 1998., nakon pobjede protiv Juventusa 1:0. Iz tih dana posebno pamtimo i Vladu Bili\xc4\x87a, Miroslava \xc5\xbditnjaka, Milana Jankovi\xc4\x87a, Milana Mari\xc4\x8di\xc4\x87a, Tomislava \xc5\xa0tajnbriknera, Milenka Vuk\xc4\x8devi\xc4\x87a, Gorana Vlaovi\xc4\x87a._NEWLINE_Nakon Domovinskog rata Osje\xc4\x8dane su predvodili \xc5\xbdeljko Pakasin, Alen Petrovi\xc4\x87, Ilica Peri\xc4\x87, Nenad Bjelica, Miroslav Bi\xc4\x8dani\xc4\x87 i Robert \xc5\xa0pehar. Ovaj posljednji je u dva navrata bio i prvi \xe2\x80\x9etopnik\xe2\x80\x9c HNL-a i ostvario zavidnu inozemnu karijeru (Club Brugge, Monaco, Verona, Sporting, Galatasaray, Standard...). Bjelica je tako\xc4\x91er bio miljenik publike, igrao je Albaceteu, Betisu, Las Palmasu, Kaiserslauternu, a nastupa je i za na\xc5\xa1u najbolju nacionalnu vrstu na EP u Portugalu. U sezonama koje su uslijedile nemogu\xc4\x87e je ne spomenuti Bakira Be\xc5\xa1irevi\xc4\x87a (rekorder je po broju nastupa za Bijelo-plave), po\xc5\xbertvovnog kapetan Damira Vuicu, Stjepana Vranje\xc5\xa1a, Ivicu Kule\xc5\xa1evi\xc4\x87a, Davora Rupnika, Antuna Labaka, Dragana Vukoju, a isto se odnosi i na Ivicu Beljana, Ivu Ergovi\xc4\x87a, jedno vrijeme Igora Pami\xc4\x87a, Petra Krpana, Dumitrua Mitua, Juricu Vranje\xc5\xa1a, Josipa Balatinca, Stanka Bubala. Krpan je imao \xc4\x8dast zaigrati na Svjetskom prvenstvu u Francuskoj koje \xc4\x87e nam zauvijek ostati u sje\xc4\x87anju, a ostvario je i transfer u ponajbolji portugalski klub \xe2\x80\x93 lisabonski Sporting. Jurica Vranje\xc5\xa1 i godinu dana mla\xc4\x91i Marko Babi\xc4\x87, koji se premalo zadr\xc5\xbeao u Gradskom vrtu, \xe2\x80\x9eizgradili\xe2\x80\x9c su zna\xc4\x8dajnu reprezentativnu karijeru sudjeluju\xc4\x87i na svjetskim i europskim prvenstvima, a i na klupskoj sceni se mogu pohvaliti da su igrali u Bayer Leverkusenu, Stuttgartu, Werderu, odnosno Betisu, Herthi, Zaragozi... Babi\xc4\x87 je igrao u finalu lige prvaka s Bayerom protiv Reala 2002. godine. Kada je Osijek blistao u Europi u klupsku su se povijest, osim nekih ve\xc4\x87 spomenutih, jo\xc5\xa1 upisali Vladimir Bali\xc4\x87, Domagoj Malovan, Almir Turkovi\xc4\x87, Mato Neretljak, Mario Pri\xc5\xa1\xc4\x87, Ronald Grnja, Kre\xc5\xa1imir Brki\xc4\x87. Turkovi\xc4\x87 je bio poseban ljubimac publike koju je odu\xc5\xa1evljavao svojim lucidnim potezima i driblinzima. _NEWLINE_Rezultati su u posljednjih desetak godina ipak bili ispod o\xc4\x8dekivanja, \xc5\xa1to ne zna\xc4\x8di da nije bilo zapa\xc5\xbeenih pojedinaca i ljubimaca navija\xc4\x8da, poput dugogodi\xc5\xa1njeg kapetana Ive Smoje i aktualnog reprezentativca Domagoja Vide koji se odlaskom iz Gradskog vrta ustalio u reprezentaciji Hrvatske, pa je bio i na Svjetskom prvenstvu u Brazilu i na kontinentalnim smotrama u Poljskoj i Francuskoj. No, klupska su rezultatska postignu\xc4\x87a u tom razdoblju ipak bila skromnija za jo\xc5\xa1 neka konkretnija, pojedina\xc4\x8dna izdvajanja.\n_START_SECTION_\nStadion\n_START_PARAGRAPH_\nNK Osijek svoje doma\xc4\x87e utakmice igra na stadionu Gradski vrt, na kojemu je prvu utakmicu odigrao 7. rujna 1958. protiv tuzlanske Slobode. _NEWLINE_Dana\xc5\xa1nji izgled stadion je dobio 1979. Klub je dvije godine prije osigurao ulazak u prvu saveznu ligu, pa je zbog ve\xc4\x87 otprije velikog zanimanja za utakmice bilo potrebno pove\xc4\x87ati kapacitet stadiona. Izgra\xc4\x91ena je gornja zapadna tribina koja je do dana\xc5\xa1njih dana ostala nedovr\xc5\xa1ena. Stadion je u takvom stanju slu\xc5\xbebeno otvoren 1980. Tijekom godina \xc4\x8desto su se javljali razli\xc4\x8diti zahtjevi i planovi za dovr\xc5\xa1enje, no ono ni do danas nije u\xc4\x8dinjeno. Trenuta\xc4\x8dni kapacitet stadiona iznosi 18.856 gledatelja, raspore\xc4\x91enih na 17.876 sjede\xc4\x87ih i 980 staja\xc4\x87ih mjesta._NEWLINE_Do preseljenja u Gradski vrt klub je doma\xc4\x87e utakmice igrao na igrali\xc5\xa1tu Kraj Drave.\n_START_SECTION_\nNavija\xc4\x8di\n_START_PARAGRAPH_\nNavija\xc4\x8dka skupina Osijeka zove se Kohorta. Osnovana je 1972. pod imenom \xc5\xa0okci, a od 1988. nosi dana\xc5\xa1nje ime. Smje\xc5\xa1tena je na isto\xc4\x8dnoj tribini Gradskog vrta. Sjedi\xc5\xa1te joj je u Fakultetskoj ulici u Tvr\xc4\x91i, a njeni pripadnici dolaze iz svih dijelova grada i okolice.\n_START_SECTION_\n\xc5\xa0kola nogometa\n_START_PARAGRAPH_\n\xc5\xa0kola nogometa NK Osijek utemeljena je 1982. kao Omladinska \xc5\xa1kola, a pokrenuo ju je Andrija Veki\xc4\x87, sa \xc5\xbeeljom da u njoj stasaju vlastiti igra\xc4\x8di i treneri. Zahvaljuju\xc4\x87i kvalitetnom radu, koji je od po\xc4\x8detka privla\xc4\x8dio mnogu djecu iz Osijeka i Slavonije, postala je jednom od najja\xc4\x8dih nogometnih \xc5\xa1kola u Hrvatskoj. Tomu u prilog govori i veliki broj nogometa\xc5\xa1a koji su se proslavili u europskim klubovima, a ponikli su upravo u osje\xc4\x8dkoj \xc5\xa1koli.'